b'\n_START_ARTICLE_\nBazaar\n_START_PARAGRAPH_\nBazaar (\xc4\xafvairiomis kalbomis \xe2\x80\x93 turgus) \xe2\x80\x93 tai populiari nemokamos atviro kodo programin\xc4\x97s \xc4\xafrangos k\xc5\xabrimo metodologija. Pagal \xc5\xa1i\xc4\x85 metodik\xc4\x85, kuriant sud\xc4\x97tingus programinius projektus, n\xc4\x97ra naudojamos jokios formalizuotos kokyb\xc4\x97s kontrol\xc4\x97s, laiko ribojimo, reikalavim\xc5\xb3 vykdymo ar pan. priemon\xc4\x97s. Vadovavimas projekt\xc5\xb3 vykdymui paremtas ne tiek darbdavio \xe2\x80\x93 darbuotojo santykiais, kiek pripa\xc5\xbeint\xc5\xb3 autoritet\xc5\xb3 bei id\xc4\x97j\xc5\xb3 vertinimu._NEWLINE_Vykdant projekt\xc4\x85 pagal Bazaar metodik\xc4\x85, projektui vadovauja vienas ar keli lyderiai, kuri\xc5\xb3 nuomon\xc4\x97 b\xc5\xabna lemiama renkantis b\xc5\xabsim\xc5\xb3 darb\xc5\xb3 kryptis. Da\xc5\xbeniausiai b\xc5\xabsimi darbai vie\xc5\xa1ai aptariami, tad kiekvienas projekto dalyvis gali i\xc5\xa1sakyti savo pageidavimus ar pasi\xc5\xablymus. Projekto lyderiai da\xc5\xbeniausiai veikia ne kaip diktatoriai, o kaip patirt\xc4\xaf ir \xc5\xbeinias turintys vertintojai. Nauji nariai u\xc5\xbesitarnauja autoritet\xc4\x85 (ir sprendimo teis\xc4\x99) savo darbais ir id\xc4\x97jomis. Konfliktai sprend\xc5\xbeiami konsensusu arba sudarant naujas projekto vystymo kryptis (fork). Tokios kryptys kai kada atskyla \xc4\xaf nepriklausomus projektus, o kai kada v\xc4\x97l sugr\xc4\xaf\xc5\xbeta \xc4\xaf ankstesniojo projekto r\xc4\x97mus. Visgi j\xc4\x97g\xc5\xb3 skaidymas paprastai laikomas nes\xc4\x97kme ir jo stengiamasi vengti_NEWLINE_Skirtingai nuo atlyginim\xc4\x85 mokan\xc4\x8dio vadovo, Bazaar tipo projekto lyderis prakti\xc5\xa1kai neturi psichologinio ar kitokio spaudimo projekto nariams metod\xc5\xb3, tod\xc4\x97l s\xc4\x97kmingai vadovauti tokiems projektams reikalinga labai gera socialin\xc4\x97 kompetencija. Vikipedijoje taikomas pa\xc5\xbeeid\xc4\x97j\xc5\xb3 blokavimas, ta\xc4\x8diau programavimo projektuose tokie dalykai, nors ir galimi, pasitaiko nepaprastai retai._NEWLINE_Esminiai metodologijos privalumai: itin kokybi\xc5\xa1kas kodas, gana efektyvus darbas, netgi kai dirba t\xc5\xabkstan\xc4\x8diai ma\xc5\xbeai aktyvi\xc5\xb3, da\xc5\xbenai besikei\xc4\x8dian\xc4\x8di\xc5\xb3 programuotoj\xc5\xb3._NEWLINE_Kaip esminiai metodologijos tr\xc5\xabkumai neretai minimas l\xc4\x97tai vykdomas darbas, netikslus reikalavim\xc5\xb3 vykdumas ir prastas projekto dokumentavimas. Ta\xc4\x8diau \xc4\xafvairiuose projektuose \xc5\xa1ios problemos yra nevienodai ry\xc5\xa1kios. Pavyzd\xc5\xbeiui, GNU Classpath 2006 met\xc5\xb3 prad\xc5\xbeioje kasdien gaudavo de\xc5\xa1imtis, o kelis kartus per savait\xc4\x99 ir \xc5\xa1imtus eilu\xc4\x8di\xc5\xb3 naujo kodo. Lietuvi\xc5\xa1ka Vikipedija tuo metu buvo atnaujimama kas kelet\xc4\x85 minu\xc4\x8di\xc5\xb3, angli\xc5\xa1ka \xe2\x80\x93 kas keletas sekund\xc5\xbei\xc5\xb3. Tokia projekt\xc5\xb3 vystymo sparta grei\xc4\x8diausiai yra visi\xc5\xa1kai pakankama. Skirting\xc5\xb3 \xc5\xbemoni\xc5\xb3 polinkis dokumentuoti kuriam\xc4\x85 projekt\xc4\x85 yra labai nevienodas, ta\xc4\x8diau s\xc4\x97kmingai besivystan\xc4\x8diuose projektuose ilgainiui atsiranda b\xc5\xabtent dokumentacijos k\xc5\xabrimu u\xc5\xbesiiman\xc4\x8di\xc5\xb3 entuziast\xc5\xb3 kurie ilgainiui u\xc5\xbetaiso praeities spragas. Pavyzd\xc5\xbeiui, GNU Classpath kodas kai kur (ypa\xc4\x8d CORBA sektoriuje) dokumentuotas netgi geriau nei to pa\xc4\x8dios Sun Microsystems klas\xc4\x97s. Kalbant apie netiksl\xc5\xb3 reikalavim\xc5\xb3 vykdym\xc4\x85 neverta u\xc5\xbemir\xc5\xa1ti, jog toki\xc5\xb3 projekt\xc5\xb3 bendruomen\xc4\x97 paprastai neb\xc5\xabna pavaldi konkre\xc4\x8diam darbdaviui ir tod\xc4\x97l neprivalo sekti jokiais i\xc5\xa1ori\xc5\xa1kai primestais reikalavimais. I\xc5\xa1 kitos pus\xc4\x97s, vidini\xc5\xb3 projekto taisykli\xc5\xb3 (laikytis kodavimo stiliaus, nepa\xc5\xbeeidin\xc4\x97ti kopijavimo teisi\xc5\xb3 ir pan) paprastai tokiuose projektuose laikomasi net ir labai grie\xc5\xbetai._NEWLINE_Naudojant Bazaar metodologij\xc4\x85, kuriama didel\xc4\x97 dalis GNU programin\xc4\x97s \xc4\xafrangos, bei kit\xc5\xb3 atviro kodo projekt\xc5\xb3 \xe2\x80\x93 Linux, FreeBSD, Wikipedia, Mozilla.'